SET ปิดลบ 11 จุด วิตก “เมียนมาเอฟเฟกต์” กระทบธุรกิจไทย
SET ปิดลบ 11 จุด กังวลวิกฤติเศรษฐกิจในประเทศเมียนมากระทบภาคธุรกิจไทยที่เข้าไปลงทุน และรอตัวเลขเศรษฐกิจสหรัฐ, การปรับขึ้นดอกเบี้ยของเฟด ปลายเดือนนี้ พรุ่งนี้ให้กรอบแนวรับ 1,515 จุด และแนวต้าน 1,550 จุด
SET ปิดลบ 11 จุด กังวลวิกฤติเศรษฐกิจในประเทศเมียนมากระทบภาคธุรกิจไทยที่เข้าไปลงทุน และรอตัวเลขเศรษฐกิจสหรัฐ, การปรับขึ้นดอกเบี้ยของเฟด ปลายเดือนนี้ พรุ่งนี้ให้กรอบแนวรับ 1,515 จุด และแนวต้าน 1,550 จุด
19 ก.ค. 2565

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ดัชนีตลาดหุ้นไทยวันนี้ปรับฐานลงจากปัจจัยในประเทศ โดยเฉพาะความกังวลวิกฤติภาคการเงินของเมียนมาที่อาจส่งผลต่อธุรกิจไทยที่เข้าไปลงทุนในประเทศดังกล่าว ขณะที่นักลงทุนยังคงระมัดระวังระหว่างรอติดตามตัวเลขเศรษฐกิจของสหรัฐ และการปรับขึ้นดอกเบี้ยของธนาคารกลางสหรัฐ (เฟด) ในช่วงปลายเดือนนี้
ขณะที่การประกาศผลประกอบการบริษัทจดทะเบียนงวดไตรมาส 2/65 แม้คาดว่าจะออกมาค่อนข้างดีขึ้น แต่คงไม่สามารถช่วยผลักดันตลาดได้มากนัก อย่างไรก็ตามแนะนำว่าเมื่อดัชนีปรับลงมาที่ระดับ 1,530-1,500 จุด เป็นช่วงของการเข้าซื้อสะสมหุ้น
สำหรับแนวโน้มวันพรุ่งนี้ คาดว่า ตลาดฯจะเคลื่อนไหวในกรอบแนวรับ 1,515 จุด และแนวต้าน 1,550 จุด แนะติดตาม Sentiment ที่จะเกิดขึ้นจากสถานการณ์เศรษฐกิจในประเทศต่างๆ หลังจากเกิดวิกฤติในประเทศศรีลังกา และต่อมาคือประเทศเมียนมา
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCB มูลค่าการซื้อขาย 4,136.19 ล้านบาท ปิดที่ 91.25 บาท ลดลง 4.00 บาท
KBANK มูลค่าการซื้อขาย 2,729.94 ล้านบาท ปิดที่ 139.00 บาท ลดลง 2.00 บาท
PTTEP มูลค่าการซื้อขาย 2,206.45 ล้านบาท ปิดที่ 160.00 บาท เพิ่มขึ้น 2.00 บาท
PTT มูลค่าการซื้อขาย 2,004.73 ล้านบาท ปิดที่ 34.25 บาท ลดลง 0.25 บาท
BANPU มูลค่าการซื้อขาย 1,801.64 ล้านบาท ปิดที่ 12.90 บาท เพิ่มขึ้น 0.10 บาท